United stresser ikke med ny Rooney-kontrakt
- Vi diskuterer ingen kontraktsforlengelser. Jeg er ikke i samtaler med noen spillere om forlengelse, og jeg har heller ikke satt noen frist i kalenderen, sier Manchester United-direktør Ed Woodward, ifølge Sky Sports, og legger for ordens skyld til: - Om vi er redde for å la spillerkontrakter løpe ut? Selvfølgelig ikke. Selv om Woodward på overflaten uttaler seg på generelt grunnlag, er budskapet først og fremst myntet på Rooney, som nå går inn i sitt nest siste kontraktsår av den lukrative avtalen han nærmest tvang igjennom høsten 2010. Da, som nå, var det knyttet stor usikkerhet rundt stjernespissens fremtid på Old Trafford.Selv om 27-åringen forlot Uniteds oppkjøringsturné med en lårskade tidligere i uken, var han fortsatt det store samtaleemnet da lagkameratene ankom Australia og Sydney etter å ha spilt kamp i Bangkok i går. Manager David Moyes, som var den som ga Rooney Premier League-debuten i en alder av 16, har konsekvent svart unnvikende på om spissen ønsker seg bort, men har hele veien vært tydelig på at han gjerne vil beholde ham. Samtidig gir han uttrykk for at den uavklarte situasjonen tar mye oppmerksomhet bort fra det sportslige. - Manchester United handler ikke om Wayne Rooney. Manchester United handler om laget, om klubben. Vi snakker om ham nå med god grunn, men jeg kommer ikke til å tillate at Wayne Rooney blir viktigere enn klubben og laget, sier Moyes, ifølge Telegraph.Sir Alex Fergusons etterfølger har fortsatt til gode å vise muskler på overgangsmarkedet denne sommeren, men bedyrer at han har midler til å handle fra øverste hylle. Sett bort fra Wilfried Zaha, som ble kjøpt i januar, er den uruguayanske backen Guillermo Varela den eneste nyervervelsen. - Er det ikke strålende når klubben sier at «det er ikke noe budsjett her, du kan hente hvem du vil, det er bare å gå og gjøre det»? er Moyes sitert på i The Sun, som virkelig flesker til og lanserer Gareth Bale og Cristiano Ronaldo som potensielle mål. - Jeg kommer ikke til å navngi noen, men vi er selvfølgelig alltid på utkikk etter de beste spillerne, sier Moyes, ifølge tabloidavisen. På direkte spørsmål fra Sunday Times (krever innlogging) svarer klubbdirektør Woodward følgende på om United er villige til å betale over en halv milliard eller mer om den riktige spilleren skulle være tilgjengelig: - Ja, så absolutt!Moyes vil, ifølge Telegraph, først og fremst investere i den sentrale midtbanen, som de fleste vil fremheve som de regjerende mesterens svakeste lagdel. United-manageren vil enn så lenge ikke røre ved angrepsrekken, som Rooney har vært en sentral del av siden overgangen fra Everton i 2004. - Jeg mener han fortsatt har en viktig rolle å spille. Vi får se an hvordan det fungerer. Kanskje vi er nødt til å se på andre løsninger om et års tid, sier Moyes.
Manchester United har gang på gang understreket at Wayne Rooney (27) ikke er til salgs, men de har heller ikke hastverk med å forhandle med stjernespissen om en ny kontrakt.